Angajatul Ambasadei Rusiei în R. Moldova, declarat persona non grata, trebuie să părăsească țara în decurs de 72 de ore
Secretarul general al Ministerului Afacerilor Externe (MAE), Mihai Mîțu, a declarat jurnaliștilor că angajatul Ambasadei Rusiei în R. Moldova, care a fost declarat persona non grata, urmează să părăsească țara noastră în decurs de 72 de ore. Oficialul crede că Moscova ar putea veni cu un răspuns în oglindă la decizia autorităților de la Chișinău, transmite Agora.
"Funcția pe care a deținut-o dânsul și acțiunile pe care dânsul le-a realizat pe teritoriul R. Moldova au stat la baza deciziei de-al declara persoană indezirabilă. Acesta urmează de părăsească teritoriul R. Moldova în timp de 72 de ore", s spus Mîțu.
Întrebat dacă diplomatul ar avea legături cu KGB-ul rusesc, Mihai Mîțu a afirmat că "Ministerul Afacerilor Externe nu face asemenea declarații, pentru că nu ține de competența ministerului".
Pe 19 martie 2024, un colaborator al Ambasadei Federației Ruse la Chișinău a fost declarat persoană indezirabilă (non grata) pe teritoriul R. Moldova. MAE a anunțat despre convocarea ambasadorului Federației Ruse, Oleg Vasnețov, la sediul instituției.
"Ambasadorului i-a fost exprimat protestul în legătură cu organizarea alegerilor prezidențiale din Federația Rusă pe teritoriul regiunii transnistrene a Republicii Moldova contrar poziției autorităților moldovenești.
În acest context, ambasadorului Federației Ruse i-a fost înmânată nota prin care un colaborator al Ambasadei a fost declarat persoană indezirabilă (non grata) pe teritoriul Republicii Moldova și urmează să părăsească țara", anunță într-un comunicat de presă autoritățile de la Chișinău.
Acum o săptămână, ambasadorului Oleg Vasnețov i-a fost exprimat protestul în legătură cu deschiderea secțiilor de votare în regiunea transnistreană a Republicii Moldova, contrar solicitării MAE. În stânga Nistrului au fost deschise șase secții de votare, pentru cei circa 220 de mii de cetățenii ruși care locuiesc acolo.